Rozhodnutie Komisie
z 15. apríla 1993
ustanovujúce referenčné metódy a zoznam národných referenčných laboratórií na zisťovanie rezíduí
(93/257/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 64/433/EHS z 26. júna 1964 o hygienických otázkach obchodu s čerstvým mäsom v rámci spoločenstva [1], naposledy zmenenú a doplnenú smernicou 92/5/EHS [2], najmä na jej článok 8 ods. 1,
so zreteľom na smernicu Rady 85/397/ESH z 5. augusta 1985 o hygienických a veterinárnych otázkach obchodu s tepelne ošetreným mliekom [3], naposledy zmenenou a doplnenou smernicou 89/662/EHS [4], najmä na tretí pododsek článku 11 ods. 4,
keďže rozhodnutie Komisie 93/256/EHS [5] ustanovuje metódy na zisťovanie rezíduí látok s hormonálnym a s tareostatickým účinkom; keďže uvedené rozhodnutia ustanovujú postupy, ktoré sa majú dodržiavať, a kritériá, ktoré sa majú uplatňovať pri vykonávaní rozborov; keďže ustanovenia o referenčných metódach by mali odkazovať na kritériá ustanovené pre potvrdzovacie metódy;
keďže rozhodnutie Komisie 90/515/EHS [6] ustanovuje referenčné metódy pre zisťovanie ťažkých kovov a arzénu; keďže by sa mali ustanoviť opatrenia pre referenčné metódy na zisťovanie rezíduí iných látok ako ťažkých kovov a arzénu;
keďže posledný pododsek článku 8 ods. 1 smernice 64/433/EHS ustanovuje určenie aspoň jedného referenčného laboratória v každom členskom štáte na vykonávanie vyšetrenia na rezíduá;
keďže v súlade s článkom 8 ods. 1 písm. b) smernica Rady 86/469/EHS zo 16. septembra 1986 týkajúce sa vyšetrovania zvierat a čerstvého mäsa na prítomnosť reziduí [7], naposledy zmenené a doplnené rozhodnutím 89/187/EHS [8], sú národné referenčné laboratóriá príslušné pre koordináciu noriem a metód rozborov pre každé rezíduum alebo skupinu príslušných rezíduí, vrátane zabezpečenia pravidelných porovnávacích testov častí vzoriek schválenými laboratóriami a dodržiavania stanovených limitov;
keďže vzhľadom na rozvoj vedeckých a technických znalostí a kvôli jasnosti je potrebné zrušiť rozhodnutie Komisie 89/610/EHS [9];
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZODNUTIE:
Článok 1
Analytické referenčné postupy, ktoré sa majú použiť na potvrdenie prítomnosti látok uvedených v zozname v prílohe I smernice 86/469/EHS s výnimkou chemických prvkov, akými sú ťažké kovy a arzén, sú tieto:
- imunologická analýza,
- tenkovrstevná chromatografia,
- kvapalinová chromatografia,
- plynová chromatografia,
- hmotová spektrometria,
- spektrometria
alebo akýkoľvek iný postup, ktorý spĺňa kritériá porovnateľné s uvedenými v článku 3.
Článok 2
Analytické referenčné postupy a ich voľba musia byť založené na:
a) prednostnej molekulárnej spektrometrii poskytujúcej priamu informáciu o molekulárnej štruktúre látky, ktorá je predmetom, alebo
b) kombinácii nezávislých postupov poskytujúcich nepriamu informáciu, vzťahujúcu sa k molekulárnej štruktúre látky, ktorá je predmetom vyšetrovania,
a musia mať zodpovedajúce limity na zistenie a určenie.
Článok 3
Kritéria, ktoré nemožno uplatniť u analytických referenčných postupov, sú kritériá dôkazných metód uvedené v bodoch 1.2.3 až 1.2.6 a 2.1. až 2.2.5.3. a 2.4 až 2.5 prílohy k rozhodnutiu 93/256/EHS.
Článok 4
Referenčné laboratóriá v členských štátoch príslušné na vykonávanie referenčných analýz sú uvedené v zozname v prílohe.
Článok 5
Toto rozhodnutie sa preskúma do 1. januára 1996 s prihliadnutím na rozvoj vedeckých a technických poznatkov.
Článok 6
Týmto sa rozhodnutie 89/610/EHS zrušuje.
Článok 7
Toto rozhodnutie je určené členským štátom.
V Bruseli 15. apríla 1993